ბაქოს ექსპო-ცენტრი
ბაქოს ექსპო-ცენტრი (ბაქოს ექსპო გამოფენა) — საერთაშორისო სტანდარტების შესაბამისი მიზნობრივი ღონისძიებების ჩატარების ადგილი აზერბაიჯანის დედაქალაქ ბაქოში. მდებარეობს ჰეიდარ ალიევის გამზირზე, სურახანის რაიონში, აეროპორტთან ახლოს და ქალაქის ცენტრიდან 20 წუთის სავალზე. ექსპო-ცენტრი მოიცავს 30 000 მ² ფართობის საგამოფენო სივრცეს და შეიცავს ყველა საჭირო აღჭურვილობას კონფერენციების, შეხვედრების, სემინარებისა და პრეზენტაციების სამანსპინძლოდ. გაიხსნა 2010 წლის 1 ივნისს გამოფენით „კასპიის ნავთობი და ბუნებრივი აირი 2010“. დამოუკიდებელ სახელმწიფოთა თანამეგობრობის სახელმწიფოთა შორის მოსკოვის ექსპო-ცენტრის შემდეგ ბაქოს ექსპო გამოფენა უდიდესია. გახსნის დღიდან ბაქოს ექსპო-ცენტრში არაერთი გამოფენა გაიმართა, მათ შორის: „კასპიის ნავთობი და ბუნებრივი აირი 2010“, „BakuBuild-2010“, „Bakutel 2010“, „ავტოშოუ 2011“ და ა.შ. ბაქოს ექსპო-ცენტრში დიდი ღონისძიებების ჩასატარებლად სამი პავილიონია, 4000 მ² ფართობის ვესტიბიული და მის უკან 20 000 მ² ფართობის საგამოფენო სივრცე, ისევე როგორც ბიზნეს-ცენტრი და სხვა განყოფილებები. დარბაზები და შეხვედრების ოთახები საერთაშორისო კონფერენციებისთვის, სხვადასხვა გამოფენის, სემინარის და ღონისძიების ჩასატარებლად გამოიყენება. კომპლექსის წინ 500 ავტომობილის პარკინგისთვის განკუთვნილი სივრცეა.